1. **Általános bevezető**

Az „**állami támogatás”** fogalma az Európai Unió működéséről szóló szerződés (a továbbiakban: **EUMSZ**) 107. cikkének (1) bekezdése értelmében:

„Amennyiben a szerződés másként nem rendelkezik, összeegyeztethetetlen a belső piaccal a tagállamok által vagy **állami forrás**ból bármilyen formában nyújtott olyan **támogatás**, amely bizonyos vállalkozásoknak vagy bizonyos áruk termelésének **előny**ben részesítésével **torzítja a versenyt, vagy azzal fenyeget**, amennyiben **érinti a tagállamok közötti kereskedelmet.”**

Vagyis az EUMSZ 107. cikke értelmében állami támogatásnak azok az intézkedések minősülnek, melyek esetében

1.  a kedvezményezett vállalkozásnak minősül (gazdasági tevékenység végzése),

2.  az intézkedés állami forrást nyújt vagy betudható az államnak,

3.  előnyt jelent az érintett vállalkozás(ok) részére,

4.  szelektív, azaz csak bizonyos vállalkozást, régiót vagy ágazatot részesít előnyben, valamint

5.  torzít(hat)ja a versenyt, vagy annak torzításával fenyeget, és befolyásol(hat)ja a tagállamok közötti kereskedelmet.[[1]](#footnote-1)

Fontos hangsúlyozni, hogy az állami támogatási szabályokat csak akkor kell alkalmazni, ha a fenti fogalmi elemek mindegyike, együttesen teljesül, melyet egyedileg szükséges vizsgálni.

Az egyes fogalmak köznapi értelmezése eltér attól, mint, amit az EUMSZ alapján azon érteni kell, ezért a jogalkotó szándéka és a vonatkozó bizottsági és bírósági joggyakorlat segít eligazodni ebben. Alább a II. pontban részletesen taglaljuk az egyes szempontokat, de már előzetesen is érdemes rögzíteni, hogy alapvetően a tevékenység oldaláról szükséges megközelíteni a kérdést. Így tehát **vállalkozás alatt minden jogalanyt érteni kell, amely gazdasági tevékenységet folytat, vagyis árukat és szolgáltatásokat kínál**.

Részletezve:

* mindegy, hogy a nemzeti jog szerint mi a kedvezményezett típusa, jogállása (pl. egyesület, sportklub, közigazgatási szerv, stb.), csak azt kell vizsgálni, hogy **végez-e gazdasági tevékenységet;**
* az állami támogatási szabályok alkalmazása **független attól, hogy a kedvezményezett nyereségszerzés céljából jött-e létre,** hiszen a nonprofit szervezetek is kínálhatnak árukat és szolgáltatásokat;
* de, ha a kedvezményezett egyszerre végez gazdasági és nem gazdasági tevékenységet is, csak az előbbi tekintetében minősül vállalkozásnak, vagyis minősítése minden esetben az adott tevékenység függvénye.

**Az állami támogatásokra vonatkozó szabályokat csak abban az esetben kell alkalmazni, amennyiben a támogatást igénylő tevékenysége nem az EUMSZ 42. cikkének hatálya alá tartozó mezőgazdasági tevékenységgel kapcsolatos, azaz nem Annex I. – azaz az EUMSZ 1. számú mellékletében szereplő – termék előállítására irányul.**

**De minimis (csekély összegű) támogatás:**

A „de minimis támogatás” kifejezés olyan kis összegű állami támogatások leírására szolgál, amelyek **elhanyagolható hatás**t gyakorolnak a kereskedelemre és a versenyre, és megfelelnek az 1407/2013/EU de minimis bizottsági rendeletében meghatározott szabályoknak. Az egy és ugyanazon vállalkozásnak minősülő vállalkozás részére a folyó pénzügyi évben, valamint az azt megelőző 2 pénzügyi év során az 1407/2013/EU bizottsági rendelet alapján Magyarországon odaítélt csekély összegű támogatás bruttó támogatástartalma nem haladhatja meg a 200 000 eurónak megfelelő forintösszeget, közúti kereskedelmi árufuvarozást ellenszolgáltatás fejében végző vállalkozások esetében a 100.000 eurónak megfelelő forintösszeget. Ezért meg kell vizsgálni, hogy a támogatást igénylő kapott-e de minimis támogatást bármely más állami forrásból a vonatkozó 3 éves időszak alatt.

Minden egyes új csekély összegű támogatás odaítélésekor az érintett pénzügyi évben, valamint az előző két pénzügyi évben odaítélt csekély összegű támogatások teljes összegét kell figyelembe venni.

A 1407/2013/EU bizottsági rendelet 3. cikk (4) bekezdése szerint a csekély összegű támogatást akkor kell odaítéltnek tekinteni, amikor az alkalmazandó nemzeti jogrendszer értelmében a támogatás igénybevételének jogát a kedvezményezett vállalkozásra ruházzák, függetlenül a csekély összegű támogatás folyósításának időpontjától.

A támogatást nyújtónak tájékoztatnia kell az érintett vállalkozást – a 1407/2013/EU bizottsági rendeletre kifejezetten hivatkozva – a támogatás összegéről és arról, hogy az csekély összegű támogatásnak minősül.

A támogatást nyújtónak a támogatás nyújtását megelőzően a vállalkozástól nyilatkozatot kell beszereznie a szóban forgó és az azt megelőző 2 pénzügyi év során az 1407/2013/EU bizottsági rendelet vagy a csekély összegű támogatásokra vonatkozó más rendelet alapján kapott csekély összegű támogatásokról.

1. **Ellenőrző lista**

Az alábbi feltételek alapján szükséges a LEADER helyi akciócsoportoknak vizsgálni a helyi felhívások, illetve az egyes kérelmek állami támogatás tartalmát.

1. **szakasz – A projekt "vállalkozás"?**

**Az állami támogatási szabályok csak akkor alkalmazandók, ha a támogatást igénylő "vállalkozás" támogatott tevékenysége gazdasági tevékenységnek minősül.** Nem számít például, hogy a kérelmező nonprofit szervezet, karitatív szervezet vagy állami szerv, illetve, hogy az alaptevékenysége nem gazdasági tevékenység folytatására irányul, amennyiben a támogatott tevékenysége gazdasági tevékenységnek minősül. A magánszemély (kivéve őstermelő és egyéni vállalkozó) részére nyújtott támogatás nem minősül állami támogatásnak.

**"Gazdasági tevékenység"**: bármely tevékenység, amelynek keretében bármely piacon árukat és szolgáltatásokat kínálnak, forgalomba hoznak. Nem szükséges, hogy profitot érjen el: ha a piacon más emberek ugyanazt a terméket vagy szolgáltatást nyújtják, akkor gazdasági tevékenység.

Az alábbi feltételeket kell megvizsgálni az állami támogatások tekintetében.

|  |  |  |  |
| --- | --- | --- | --- |
| **Kérdés** | **Ha a válasz igen** | **Ha a válasz nem** | **Ha a támogatási kérelem gazdasági és nem gazdasági tevékenységet is tartalmaz** |
| A támogatási kérelem gazdasági tevékenység folytatására irányul? | A támogatást igénylőt „vállalkozásnak” kell tekinteni. | Nincs szükség az ellenőrző lista további kitöltésére, mivel a támogatás nem minősül állami támogatásnak. | Akkor a teszt további részében kizárólag a gazdasági tevékenységet kell figyelembe venni, erre tekintettel kell megvizsgálni a feltételeket. |

1. **szakasz – A támogatás állami támogatásnak minősül?**

Az "állami támogatás" olyan támogatás, amely esetén teljesülnek az állami támogatás fogalmi elemei (1-5. pontok) Ezeket a feltételeket az alábbi táblázat tartalmazza. **Ha valamelyik feltétel nem teljesül, a támogatás nem minősül állami támogatásnak.**

A Vidékfejlesztési Program 6. prioritása alapján támogatásban részesíthető vállalkozások esetén az 1-3. feltétel mindig teljesül, míg a 4. feltétel egyedileg vizsgálandó. Amennyiben a válasz igen, a támogatás állami támogatásnak minősül.

|  |  |  |  |
| --- | --- | --- | --- |
|  | **Feltételek** | **Válasz** | **Megjegyzés** |
| 1. | A támogatást állami forrásból nyújtották, vagy közvetlenül az állam nyújtotta? | I | Az EMVA és nemzeti társfinanszírozásban nyújtott támogatások állami forrásnak minősülnek.  A LEADER esetén a válasz mindig „Igen” |
| 2. | Nyújt a támogatás „szelektív” előnyt egyes vállalkozásoknak vagy bizonyos áruk termelésének előnyben részesítésével? | I | A LEADER esetén a támogatások mindig előnyben részesítenek bizonyos területeket, tehát mindig „szelektív” a támogatás.  A LEADER esetén a válasz mindig „Igen” |
| 3. | Okozhatja-e a gazdasági verseny torzulását a támogatás? | I | A támogatás potenciálisan vagy ténylegesen megerősítheti a kedvezményezett pozícióját a versenytársakkal szemben. Ezek a támogatások szinte mindig torzítják a versenyt, még akkor is, ha ez nem jelentős.  A válasz mindig „Igen” |
| 4. | Érinti-e a beavatkozás a tagállamok közötti kereskedelmet? | I/N | Ez egy eshetőleges hatás. A legtöbb termék és szolgáltatás kereskedelme a tagállamok között valósul meg, tehát a támogatás alkalmas lehet arra, hogy befolyásolja a tagállamok közötti kereskedelmet. Még akkor is, ha a vállalkozás közvetlenül nem folytat tagállamok közötti kereskedelmet. Kivétel ezalól, ha a kedvezményezett által kínált áru vagy szolgáltatás kizárólag a helyi piacon vagy a kistérségben jelenik meg, illetve más tagállamokból nem vonzott vevőket. Tehát a gazdasági tevékenységnek csak helyi hatása van, a tagállamokra egyáltalán nem vagy csak csekély mértékben gyakorol hatást. |

Ha a fenti ellenőrzőlista 1. és 2. szakaszában szereplő bármely kérdésre adott válasz „nem", a támogatás nem állami támogatás, és nem szükséges figyelembe venni.

1. **szakasz – állami támogatás – de minimis támogatás**

Amennyiben de minimis támogatás keretében kerül finanszírozásra a támogatás, akkor az 1407/2013/EU rendeletnek megfelelően kell a támogatást nyújtani.

|  |  |  |
| --- | --- | --- |
| **Kérdés** | **Válasz** | **Megjegyzés** |
| A kérelem a következő ágazatok valamelyikébe tartozó tevékenységekre vonatkozik-e:  - halászat és akvakultúra  - mezőgazdasági termékek elsődleges termelése  - mezőgazdasági termékek feldolgozása és forgalmazása,   * amennyiben a támogatás összege az elsődleges termelőktől beszerzett vagy az érintett vállalkozások által forgalmazott ilyen termékek ára vagy mennyisége alapján kerül rögzítésre * amennyiben a támogatás feltétele az elsődleges termelőknek történő teljes vagy részleges továbbadás | I/N | Az 1407/2013/EU rendelet nem teszi lehetővé az ezen ágazatoknak nyújtott támogatást kivéve, ha a kedvezményezett a támogatható és nem támogatható tevékenységekről elkülönített nyilvántartást vezet. |
| A támogatás:   * elősegíti az exporttal kapcsolatos tevékenységet harmadik országokkal vagy tagállamokkal szemben, nevezetesen az exportált mennyiségekhez, az elosztóhálózat létrehozásához és működtetéséhez, illetve az exporttevékenységhez kapcsolódó egyéb folyó kiadásokhoz közvetlenül kapcsolódó támogatásokat; * a hazai importra szánt áruk felhasználásától függő támogatás. | I/N | Az 1407/2013/EU rendelet tiltja ezen támogatásokat. |
| A vállalkozás „nehéz helyzetben lévő” vállalkozás?[[2]](#footnote-2) | I/N | Nehéz helyzetben lévő vállalkozás nem támogatható |
| Van a támogatást igénylőnek bármilyen kapcsolata más vállalkozásokkal?  Ez az információ ahhoz szükséges, hogy a de minimis támogatás szerinti 200.000 eurós küszöbértéknél figyelembe kell-e venni az egy és ugyanazon vállalkozásként kapott támogatásokat. | I/N | Az **egy és ugyanazon vállalkozásnak minősülő vállalkozás** magában foglalja az összes olyan vállalkozást, amelyek legalább a következő kapcsolatok egyikével rendelkeznek:   1. valamely vállalkozás rendelkezik egy másik vállalkozás részvényesei vagy tagjai szavazati jogának többségével 2. valamely vállalkozás jogosult kinevezni vagy elmozdítani egy másik vállalkozás igazgatási-, irányítási- vagy felügyeleti testülete tagjainak többségét; 3. valamely vállalkozás jogosult meghatározó befolyást gyakorolni valamely másik vállalkozás felett az utóbbi vállalkozással kötött szerződés alapján vagy az annak alapító okiratában vagy társasági szerződésében meghatározott rendelkezésnek megfelelően; 4. valamely vállalkozás, amely részvényese vagy tagja egy másik vállalkozásnak, az adott vállalkozás egyéb részvényeseivel vagy tagjaival kötött megállapodás szerint egyedül ellenőrzi az említett vállalkozás részvényesei, illetve tagjai szavazati jogának többségét.   Az a)-d) pontban említett kapcsolatok bármelyikét, amelyek egy vagy több más vállalkozáson keresztül jelennek meg, szintén egyetlen vállalkozásnak kell tekinteni. |
| Rendelkeznek-e nyilatkozattal a vállalkozástól a jelen és a megelőző két pénzügyi év során kapott csekély összegű támogatások összegéről?  A kapcsolt vállalkozásokkal rendelkező támogatást igénylőnek figyelembe kell venni az egy és ugyanazon vállalkozás számára biztosított összes de minimis támogatást. | I/N  A kapott de minimis támogatás összesen: ....... euró | Az egy és ugyanazon vállalkozásnak odaítélt de minimis támogatás összesen három pénzügyi év alatt nem haladhatja meg a 200 000 eurót.  Az egy és ugyanazon vállalkozások által korábban kapott támogatásokról szóló igazolások vagy a kedvezményezett nyilatkozatának benyújtása szükséges. |
| Kérjük, nyilatkozzon, hogy ha a jelenleg igényelt de minimis támogatás összegéhez az adott három pénzügyi év során már odaítélt de minimis támogatások hozzáadódnak, nem haladják-e meg a 200 000 eurós határértéket. | A 3 éves időszak alatt odaítélt összes de minimis támogatás: ........ euró | A Támogatói Okirat hatályba lépésének napján érvényes átváltási árfolyamon kell átszámítani euróra. |
| Összeadódik a de minimis támogatás állami támogatással vagy egyéb de minimis támogatással?  Amennyiben igen, betartják a támogatáshalmozódás szabályait? | I/N | **Támogatáshalmozódás szabályai**  Az 1407/2013/EU bizottsági rendelet szerint nyújtott csekély összegű támogatás a 360/2012/EU rendeletnek megfelelően nyújtott csekély összegű támogatással az azon rendeletben meghatározott felső határig halmozható. Az 1407/2013/EU bizottsági rendelet szerint nyújtott csekély összegű támogatás az e rendelet 3. cikkének (2) bekezdésében meghatározott felső határig halmozható más csekély összegű támogatásról szóló rendeleteknek megfelelően nyújtott csekély összegű támogatással.  **A de minimis (csekély összegű) támogatás** ugyanazon elszámolható költségek vonatkozásában vagy azonos kockázatfinanszírozási célú intézkedés vonatkozásában nyújtott állami támogatással **nem halmozható**, amennyiben a támogatások halmozása túllépi bármely csoportmentességi rendeletben vagy a Bizottság által elfogadott határozatban az egyes esetek meghatározott körülményeire vonatkozóan rögzített maximális intenzitást vagy összeget. |

1. Bizottsági közlemény az Európai Unió működéséről szóló szerződés 107. cikkének (1) bekezdésében említett állami támogatás fogalmáról (2016/C 262/01) [↑](#footnote-ref-1)
2. Az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III.22.) Korm. rendelet 6. § [↑](#footnote-ref-2)